קרב עזה (2025)

קרב עזה (2025) הוא קרב במסגרת הלחימה ברצועת עזה במלחמת חרבות ברזל, בעיר עזה, בין כוחות אוגדה 252 ולאחר מכן אוגדה 98 של צה"ל לבין ארגוני הטרור הפלסטיניים ברצועת עזה ובראשם חמאס. הקרב החל ב-1 באפריל 2025.

 רקע 
בעקבות טבח שבעה באוקטובר, שבו נהרגו ונרצחו 1,163 בני אדם בידי ארגוני הטרור הפלסטיניים בראשות חמאס, הכריזה ישראל מלחמה על ארגוני הטרור ברצועת עזה וצה"ל פתח במלחמת חרבות ברזל. החלק העיקרי במלחמה הוא התמרון הקרקעי ברצועת עזה, שבו לחמו כוחות יבשה, אוויר וים של צה"ל ברצועת עזה על מנת לטהרה ממחבלי חמאס ולהחזיר את החטופים. התמרון החל מצפון לדרום, ובנובמבר 2023 החלו כוחות צה"ל בלחימה בעיר עזה ובפרבריה, בהם שג'אעייה.

בקרב שג'אעייה (2023) פירק צה"ל את גדוד שג'אעייה של החמאס וחיסל למעלה מ-900 מחבלים. אחרי נסיגת כוחות צה"ל החל חמאס להתבסס מחדש בשכונה ולשקם את תשתיות הטרור בה. בעקבות מידע מודיעיני הוחלט בצה"ל על כניסה מחודשת לשג'אעייה על מנת למנוע מחמאס לבסס את עצמו בשכונה ולשקם את עצמו. ב-27 ביוני 2024 החל קרב שג'אעייה הרביעי.

בקרב שג'אעייה (2024) אוגדה 98 במתקפה מחודשת נגד תשתיות טרור במרחב שג'אעייה, במטרה לסכל את מאמצי השיקום של חמאס באזור לאחר הקרב הקודם. צוותי הקרב החטיבתיים פעלו בשטח מעל ומתחת לפני הקרקע, חיסלו מחבלים רבים בהיתקלויות, ואיתרו מחסן אמצעי לחימה.

 השלב הראשון של הקרב 
 הקרב בשג'אעייה 
מאז תחילת אפריל 2025, החלו כוחות חטיבת ירושלים (16) בפיקוד אוגדה 252 לפעול במרחב שג'אעיה, להשמדת תשתיות טרור של חמאס מעל ומתחת לקרקע ועל מנת להרחיב את מרחב האבטחה המבצעי. הכוחות השמידו תשתיות טרור רבות וחיסלו עשרות מחבלים. הכוחות חיסלו חוליית מחבלים שתכננה לבצע פיגוע צליפה נגד הכוחות. בנוסף, כוחות החטיבה בשיתוף יחידת ההנדסה המיוחדת יהל"ם, איתרו והשמידו מספר תוואים תת-קרקעיים ומחסן אמצעי לחימה.

ב-25 באפריל במהלך פעולות להרחבת אזור החיץ, כוחות חטיבת המילואים 16 יצאו לפעולה התקפית בפאתי שכונת שג'אעייה. הכוח ביצע סריקות, הרס תשתיות טרור, ולאחר מכן נותר בשטח מארב של לוחמי ימ"ס דרום של משמר הגבול. ב-16:25 חוליית מחבלים הגיעה אל המארב של לוחמי ימ"ס דרום וניהלה איתם קרב חילופי אש בתוך מבנה בשג'אעייה. בקרב נהרג סמ"ש נטע יצחק-כהנא לוחם ימ"ס.

מיד לאחר ההיתקלות והפגיעה בלוחם ימ"ס – החל קרב חילוץ שנמשך שעתיים, שבמהלכן חוליית מחבלים ירתה כחמישה טילי נ"ט לעבר כוחות החילוץ. תחילה שוגר טיל נ"ט על האמר צבאי שהגיע לפינוי, ובמהלך הפינוי לוחם נפצע באורח בינוני. בהמשך שוגרו שני טילי נ"ט לעבר טנק מגדוד 46 של החטיבה, ולא היו נפגעים. בשעה 17:39, כשעה לאחר ההיתקלות הראשונה שבה נהרג לוחם הימ"ס – שוגר שוב טיל נ"ט לעבר טנק מגדוד 46, והפעם הטיל פגע. כתוצאה מהפגיעה נהרג סגן עידו וולך, קצין שריון, מפקד מחלקה בגדוד 46. לוחם נוסף מהטנק נפצע באורח קל.

ב-4 ביוני הותר לפרסום כי רס"ר (במיל') אלון פרקס, לוחם מילואים מחטיבת 646, נפל במהלך פעילות. הכוח יצא לפעילות מחוץ למוצב, מחבל הגיח לעברו ופתח באש מנשק קל – וברח חזרה לשטח הבנוי.

ב-2 ביולי במהלך היתקלות עם מחבלים שירו טיל נ"ט לעבר מבנה, נפצעו שני לוחמים, קל ובינוני. במהלך פינוי הפצועים נורה נ"ט נוסף על טנק, שפגע והרג את סמל יניב מיכלוביץ. לאחר מספר שעות נפצע לוחם במצב קשה מירי צלף. כמו כן דחפור D9 עלה על מטען ופצע שני לוחמים במצב קל ובינוני.

עד סיום מבצע מרכבות גדעון כל מזרח שג'אעייה נכבשו על ידי צה"ל בנוסף לאזורים במערב השכונה. לאחר המבצע בין מבצע כארי יתנשא למבצע מרכבות גדעון ב' שאר האזור נכבש.

 הקרב בדרג'-תופאח 
ב-12 באפריל, חטיבה 401 החלה לפעול במרחב דרג' תופאח. במסגרת הקרב החטיבה השמידה תשתיות ושטחה חלקים מהמרחב.

ב-6 ביולי החלה חטיבת הנח"ל לפעול בדרג' תופאח. לאחר מכן ב-4 באוגוסט דווח על פעילות מחודשת של חטיבה 401. הכוחות המשיכו להרוס תשתיות והרסו תוואים תת-קרקעיים מתחת לשכונה, בנוסף להפצצת חוליות בגדוד תופאח. כחלק מהריסת התשתיות גם הופצצו מנהרות מתחת לבית הקברות הנוצרי במרחב.

 סיכולים ממוקדים 
 ב-3 באפריל, צה"ל הרג בסיכול ממוקד את סעיד אחמד אל-עבד אל-ח'ודַרי, חלפן הכספים המרכזי של הזרוע הצבאית של חמאס וראש חברת החלפנות "אל-ופאק".
 ב-9 באפריל, צה"ל הרג בסיכול ממוקד את היית'ם רזק עבד אל-כרים שייח' ח'ליל, מפקד גדוד שג'אעיה בחמאס.
 ב-10 באפריל נהרג בסיכול ממוקד מחמוד אבו חסירה, יד ימינו של מפקד חטיבת עזה עז א-דין אל-חדאד.
 ב-13 באפריל נהרג בסיכול ממוקד מוחמד אל-עג'לה, מפקד גדוד שג'אעיה בארגון חמאס, ארבעה ימים לאחר הריגת קודמו, היית'ם שייח' ח'ליל. היה אחראי לאספקת נשק למחבלים.
 ב-7 במאי נהרג מוחמד רסמי מרזוק ברכה שהיה פעיל במודיעין הצבאי של חמאס שפשט לשטח הארץ בטבח 7 באוקטובר והשתתף בחטיפתה של יפה אדר מקיבוץ ניר עוז.
 ב-7 ביוני נהרגו בהפצצה בעיר עזה אסעד אבו שריעה  שהיה מזכ"ל תנועת אל-מוג'אהדין הפלסטינית ומנהיג הזרוע הצבאית של התנועה ברצועת עזה ואחמד אבו שריעה שהיה מפקד חטיבת העיר עזה בתנועת אל-מוג'אהדין הפלסטינית.
 ב-7 ביוני נהרג בסיכול ממוקד פדל אבו אל-עטא, מפקד גזרת שג'אעיה של הג'יהאד האיסלאמי.
 ב-27 ביוני, צה"ל הרג בסיכול ממוקד את חכּם מחמד עיסא אל-עיסא ששימש כבכיר בזרוע הצבאית של חמאס ונחשב לאחד ממייסדי הארגון. תפקידו הנוכחי היה ראש מטה הסיוע הקרבי של חמאס.
 ב-30 ביוני נהרג רמזי רמדאן עבד עלי סאלח, מפקד הכוח הימי של חמאס בצפון רצועת עזה.
 ב-7 ביולי נהרג בסיכול ממוקד פדל אבו אל-עטא, מפקד גזרת שג'אעיה בג'יהאד האיסלמי.
 ב-11 ביולי נהרג מפקד גדוד דרג' תופאח של חמאס, מוחמד ראפת אל-ע'סין (אל-ע'צין), שפשט לשטח הארץ בטבח שבעה באוקטובר.
 ב-14 ביולי נהרג סגן מפקד גדוד בית חאנון של הג'יהאד האסלאמי הפלסטיני, מוראד נאצר מוסא אבו ג'ראד.
 ב-15 ביולי נהרגו מוחמד פרג' אל-ע'ול  שפעל כיושב ראש הוועדה המשפטית של חמאס ברצועת עזה והאשם סרסור שפעל כראש ועדת החירום של חמאס במזרח עזה.
 ב-24 ביולי נהרג בסיכול ממוקד סלאח א-דין זע'רה, סגן מפקד גדוד אל-פורקאן בחמאס ומפקד המבצעים שלו.

 השלב השני של הקרב – מבצע מרכבות גדעון ב' 
לאחר סיום מבצע מרכבות גדעון ב-6 באוגוסט, הקבינט הישראלי החליט לפתוח במבצע מרכבות גדעון ב' לכיבוש העיר עזה ופאתיה, במטרה להכריע את חטיבת עזה וחטיבת צפון הרצועה, ובשלב מאוחר יותר לפעול במחנות המרכז.

 תחילת המבצע – קרב זייתון וסברה 
ב-6 באוגוסט, דובר צה"ל בערבית פרסם הודעת פינוי לתושבים בשכונה. לאחר הודעת הפינוי התחילו מתקפות על השכונה. ב-14 באוגוסט, חטיבת הנח"ל וחטיבה 7 בפיקוד אוגדה 99 התחילו לפעול בפאתי העיר עזה, וביום למחרת התחילה המתקפה המלאה על שכונת זייתון.

ב-18 באוגוסט, תוך חיפוי אווירי ובמקביל לירי ארטילרי טנקים התקדמו אל תוך שכונת א-סברה שבדרום העיר עזה. בנוסף בשכונת זייתון המשיכו להרוס חלקים מהשכונה על מנת להכין את האזור לקראת תמרון מלא אל תוך שכונת א-סברה ושכונות נוספות. ב-23 באוגוסט טנקים התחילו לתמרן בפאתי שכונת א-סברה לאחר מספר ימים של תקיפות ולאחר שחלקים נרחבים מהשכונה נהרסו.

עד 23 באוגוסט כמחצית משכונת זייתון נכבשה על ידי צה"ל ומעל לשני שלישים ממנה נהרסו לגמרי.

ב-5 בספטמבר צה"ל הורה לכל אזרחי השכונה להתפנות לדרום הרצועה.

ב-8 בספטמבר 2025, במהלך כוננות עם שחר, בסביבות השעה 06:00 הגיעה חוליית מחבלים, המונה 3 מחבלים, למרחב מגנן שנמצא בפאתי שיח' רדואן שבצפון רצועת עזה. צוות לוחמי שריון של גדוד 52 של החטיבה נמצא בכלי שלו כשהמחבלים השליכו מטען אל תוך הטנק. המטען התפוצץ בתוך הכלי והוביל למותם של ארבעת הלוחמים ששהו בתוכו. כתוצאה מהתקרית נהרגו: סג"ם מתן אברמוביץ, סמל אורי למד, סמל עמית אריה רגב, וסמל גדי כוטל. במהלך חילופי ירי לאחר מכן עם המחבלים, לוחם חי"ר מחטיבת הנח"ל נפצע באורח בינוני ברגלו.

 הרחבת המבצע – קרב תל אל הווא ושייח רדואן 
ב-16 בספטמבר החל צה"ל במתקפה קרקעית ואווירית נרחבת בנוסף דווח על טנקים בלב העיר. כוחות אוגדה 162 מובילים את המתקפה. ב-16 בספטמבר הצטרפה אוגדה 98 לתמרון. ב-21 בספטמבר הצטרפה אוגדה 36 לתמרון. נכון ל-27 בספטמבר הערכה כי יצאו מהעיר מעל 800,000 תושבים.

ב-22 בספטמבר צוות הקרב הגדודי של 77, פעל בשעות הבוקר בחלק הדרומי של העיר עזה תחת חטיבת גולני, כחלק מכניסת כוחות מאוגדה 36 לעיר. במהלך תנועה מחבלים שארבו לכוחות ירו רקטת RPG על הטנק. כתוצאה ממנו נהרג רס״ן שחר נתנאל בוזגלו, מפקד פלוגה בגדוד 77. רס"ן בוזגלו הוא החלל הראשון במסגרת מבצע "מרכבות גדעון ב'" לכיבוש העיר עזה.

ב-24 בספטמבר, בסמוך לשעה 17:00 בערב, מחבל חמאס ביצע ירי צליפה אל עבר לוחם הגדוד סמ״ר צ׳אלצ׳או שמעון דמלאש שעמד בעמדת שמירה של מגנן גדוד 932 של חטיבת הנח"ל בפאתי שכונת שיחח רדואן. במהלך התקרית, בזמן שמירה על המגנן, מחבל חמאס ביצע ירי צליפה מדויק שפגע בלוחם והרג אותו במקום.

ב-10 באוקטובר, בשעה 16:00, שעות ספורות לפני כניסתה של הפסקת האש לתוקף, נהרג לוחם טכנולוגיה והנדסה בגדוד הנדסה 614 רס"ל (מיל') מיכאל נחמני כתוצאה מירי צלף של חמאס בפאתי מחנה הפליטים שאטי.

 סיכולים ממוקדים 

 ב-7 באוגוסט נהרג עבדאללה סעיד עבד אל-בג'ין, סגן מפקד פלוגת נוח'בה בגדוד מרכז ג'באליה של חמאס.
 ב-10 באוגוסט נהרג אנס א-שריף, ראש חוליה בפלוגת תמ"ס בגדוד מזרח ג'באליה של חמאס, פעל במסווה של עיתונאי רשת אל-ג'זירה ונחשב לכתב המרכזי של הערוץ ברצועה.
 ב-16 באוגוסט נהרג מורסי ג'מאל סלמאן, מנהל קרן ההקדשים (וקף) של חמאס בצפון עזה וחבר במועצת השורא של חמאס.
 ב-30 באוגוסט נהרג בסיכול ממוקד אבו עוביידה, דובר גדודי עז א-דין אל-קסאם.

 שיגורי רקטות 
ב-10 באוגוסט שוגרו שתי רקטות לעבר כפר עזה, נחל עוז וסעד.

 ראו גם 
 הקרב בצפון רצועת עזה (2025)
 קרב ח'אן יונס (2025)
 קרב רפיח (2025)

 קישורים חיצוניים 


 הערות שוליים 

עזה (2025)
קטגוריה:2025 בישראל
עזה (2025)
עזה (2025)
קטגוריה:2025 ברצועת עזה